Amerikaners gewaarsku teen PTA-dieretuinLeeu in die Pretoriase dieretuin Foto: La Chiquita via gauteng.net Amerikaners wat Suid-Afrika besoek of hier woon is Vrydag aangeraai om nie die Pretoriase dieretuin te besoek nie. Die VSA se diplomatieke sending het sy burgers gemaan om bedag te wees wanneer hulle in die land reis. Volgens die ambassade was daar ŉ “aantal gewapende rooftogte” in die dieretuin. Die ambassade het gesê hy raai Amerikaners af om die dieretuin te besoek voordat veiligheidsmaatreëls opgeskerp is. Amerikaners is ook aangeraai om waaksaam te wees teen gewelddadige misdade soos aanrandings, gewapende rooftogte en ander misdade naby hotelle, toeriste-aantreklikhede en openbarevervoersentra in die groot stede. “Hersien jou persoonlike sekuriteitsplanne, bly bewus van jou omgewing en wees uiters bedag en waaksaam,” het die ambassade gesê. Die Suid-Afrikaanse Polisiediens en die Pretoriase dieretuin was nie dadelik vir kommentaar beskikbaar nie.